Egy verselőre
1. "Költői" verseny

Írj jó verseket és Szentendy lerángat a sárba,
       cikkeket ír névvel s névtelenül - levelet.
Ír napilapba, folyóiratokba s ha nem hagyod abba:
       rendőrségre szalad s ott melegen beajánl.

2. Világfi

Félre ne értsd, nem szent, Szentendy: világfi. Miért az?
       Rágalmaz, gyanusít, - ámde világfi azért!
Undorodó szegfűt tart ujjai közt, feje búbján
       szürke keménykalap ül s öltönye is pepita.

3. Megnyugtatásul

Csússz, mássz lábam alatt, nézd! el se taposlak, - utállak!
       Féreg vagy s férget irtani undorodom.
Radnóti Miklós versei